De duminică seara, în Oltenia, zona Banatului, iar ulterior ăn jumătatea de vest a Munteniei, Crișana, Transilvania sunt așteptate descărcări electrice și ploi torențiale, a declarat la Antena 3, Oana Păduraru, meteorolog în cadrul Administrației Naționale de Meteorologie (ANM).
„În primul rând, aș vrea să precizez că în această perioadă din an, final de lună mai și început de lună iunie, ne așteptăm la un grad ridicat de instabilitate atmosferică. Activitatea ciclonică în zona mărilor și a oceanelor este destul de mare pentru că temperatura apei este destul de ridicată, favorizează evaporarea și în același timp se formează cicloane care determină astfel de manifestări de instabilitate. La noi în țară, începând de mâine seară, vor fi manifestări de instabilitate, dar la cote mult mai reduse față de ceea ce am văzut că se întâmplă pe continentul european”, spune Oana Păduraru, meteorolog în cadrul Administrației Naționale de Meteorologie (ANM).
Aceasta a și explicat în ce va consta această schimbare a vremii.
„Ne așteptăm la averse ce vor avea și caracter torențial, descărcări electrice, intensificări de scurtă durată ale vântului, dar și probabilitate mare pentru căderi de grindină în partea de sud-vest a țării, la început, în special în Oltenia și în zona Banatului. Apoi, treptat și în jumătatea de vest a Munteniei, Crișana, Transilvania și Maramureș, și doar izolat în celelalte zone.
În ceea ce privește precipitațiile, va ploua abundent, iar „cantitățile de apă, atât în intervale scurte de timp, cât și prin acumulare, mai ales în noaptea de duminică spre luni și pe parcursul zilei de luni, vor depăși 20-25 l/metru pătrat”.